Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Органикалық өнім өндіру және оның айналымы туралы**

Осы Заң табиғи ресурстарды ұтымды пайдалануды қамтамасыз етуге, органикалық өнімді өткізудің ішкі нарығын қалыптастыруға және дамытуға жәрдемдесуге, отандық өндірушілердің органикалық өнімнің сыртқы нарықтардағы бәсекеге қабілеттілігін арттыруға бағытталған органикалық өнім өндірудің және оның айналымының құқықтық, экономикалық, әлеуметтік және ұйымдастырушылық негіздерін айқындайды.

1-тарау. ЖАЛПЫ ЕРЕЖЕЛЕР

1-бап. Осы Заңда пайдаланылатын негізгі ұғымдар

Осы Заңда мынадай негізгі ұғымдар пайдаланылады:

1) бірлескен кепілдіктер жүйесі (бұдан әрі – БКЖ) – органикалық ауыл шаруашылығы қозғалысы халықаралық федерациясының ресми тану рәсімінен өткен мүдделі тараптардың қатысуы, сенім, әлеуметтік байланыстар және білім алмасу негізінде органикалық өндірістегі сапа кепілдіктерін бірлесіп қамтамасыз ету жүйесі;

2) органикалық жануарлар мен органикалық акваөсіру шабақтары қоры – Қазақстан Республикасында тіркелген органикалық жануарлар мен органикалық акваөсіру шабақтары туралы құжатталған ақпараттың жүйелендірілген жинағы;

3) органикалық өндіріс саласындағы нормативтік талаптар – ұлттық, мемлекетаралық, өңірлік стандарт, шет мемлекеттің стандарты түріндегі құжаттар, сондай-ақ органикалық өнім өндіруге және оның айналымына қойылатын талаптарды белгілейтін құжаттардың өзге де нысандары;

4) органикалық өнім айналымы – органикалық өнімді әкелуді (импорттауды) және әкетуді (экспорттауды) қоса алғанда, органикалық өнімді өткізу (сату немесе беру) процестері (кезеңдері), сондай-ақ олармен байланысты өлшеп-орау, буып-түю, таңбалау, сертификаттау, сақтау және тасымалдау процестері;

5) органикалық өнім операторлары топтары – топтық сертификаттаудан өту үшін жалпы ішкі бақылау жүйесін құрған топтарға біріктірілген жеке және/немесе заңды тұлғалар;

6) органикалық өнім операторының – органикалық өнім өндіру және оның айналымы саласындағы заңнама талаптарына сәйкес органикалық өнім өндірумен және/немесе оның айналымымен айналысатын, сондай-ақ оның органикалық өндіріс саласындағы нормативтік талаптарға сәйкес келуі үшін жауапты заңды немесе жеке тұлға;

7) органикалық өнім өндіру – Қазақстан Республикасының органикалық өнім өндіру және оның айналымы саласындағы заңнамасында және органикалық өндіріс саласындағы нормативтік талаптарда көзделген, нәтижесі органикалық өнім болып табылатын өнімді әзірлеу (жасау) жөніндегі қызмет;

8) органикалық өнім өндіруші – органикалық өнім өндіру жөніндегі қызметті жүзеге асыратын жеке немесе заңды тұлға немесе жеке немесе заңды тұлғалар тобы;

9) органикалық өнімді есепке алу және қадағалау жүйесі – өндіріс пен айналымның бүкіл тізбегі бойында органикалық өнім және оның құрамдастары туралы қажетті ақпаратты қамтуға қабілетті деректер мен операциялардың жиынтығы;

10) органикалық өнімді таңбалау – тұтыну орамасына, көліктік орамаға немесе тұтыну орамасына және (немесе) көліктік орамаға бекемделген немесе оларда орналастырылған не оларға қоса берілетін ақпарат жеткізгіштің өзге де түріне жазбалар, суреттер, белгілер, символдар, өзге де белгілемелер және (немесе) олардың комбинациялары түрінде түсірілген органикалық өнім туралы ақпарат;

11) органикалық өнім өндіру және оның айналымы саласындағы уәкілетті орган – өз құзыреті шегінде органикалық өнім өндіру және оның айналымы саласындағы мемлекеттік саясатты қалыптастыруды және іске асыруды, сондай-ақ салааралық үйлестіруді жүзеге асыратын орталық мемлекеттік орган;

12) органикалық өнім сәйкестігінің ұлттық белгісі – Қазақстан Республикасының техникалық реттеу саласындағы заңнамасында белгіленген тәртіппен қолданылатын, органикалық өнім өндірудің Қазақстан Республикасының органикалық өнім өндіру саласындағы заңнамасында белгіленген талаптарға сертификаттау рәсімінен өткені туралы ақпараттандыратын сәйкестік белгісі;

13) органикалық өнім – органикалық өнім өндіру саласындағы нормативтік талаптарға сәйкес сертификатталған органикалық өндіріс жағдайларында өндірілген өнім;

14) органикалық өсімдік шаруашылығы үшін жарамды тұқымдар мен отырғызу материалының қоры – органикалық өсімдік шаруашылығы үшін жарамды, Қазақстан Республикасында тіркелген тұқымдар мен отырғызу материалы туралы құжатталған ақпараттың жүйелендірілген жинағы;

15) өтінім беруші – органикалық өнім операторларының топтарына біріктірілген, органикалық өнім өндірісін сертификаттауға өтінім берген жеке немесе заңды тұлға, жеке және/немесе заңды тұлғалар тобы;

16) топтық сертификаттау – органикалық өнімнің ұсақ өндірушілеріне бір сертификат бойынша ерікті түрде сертификатталуға және органикалық өндірісті сертификаттау салдарынан туындайтын қаржылық міндеттемелерді бөлісуге, сондай-ақ органикалық өнімнің сапасы үшін жалпы жауаптылықта болуға мүмкіндік беретін органикалық өнімді өндіру процесін жеке сертификаттауға балама тәсіл;

17) БКЖ-Қазақстан бағдарламасын қалыптастыру және жұмыс істету жөніндегі қағидалар – жергілікті БКЖ-ның тиімді жұмыс істеуі үшін құжатталған саясат пен рәсімдер жүйелерін қамтитын, БКЖ-Қазақстан бағдарламасы техникалық кеңесінің мүшелері әзірлеген және органикалық өнім өндіру және оның айналымы саласындағы уәкілетті орган бекіткен ұлттық БКЖ – БКЖ-Қазақстан бағдарламасының негіз қалаушы құжаты;

18) БКЖ-Қазақстан бағдарламасының техникалық кеңесі – БКЖ-Қазақстан бағдарламасын іске асыру жөніндегі консультациялық-кеңесші орган.

2. Осы Заңдағы өзге де ұғымдар Қазақстан Республикасының заңнамасына және органикалық өндіріс саласындағы нормативтік талаптарға сәйкес пайдаланылады.

2-бап. Осы Заңның қолданылу аясы және реттеу нысанасы

1. Осы Заң органикалық өнім өндіруге және оның айналымына байланысты қатынастарды реттейді.

2. Осы Заң аңшылық өнімін, балық өнімін (акваөсіру өнімін қоспағанда) өндіруге (аулауға), сақтауға, тасымалдауға және өткізуге байланысты қатынастарға қолданылмайды.

3. Импортталатын органикалық өнімді әкелу, таңбалау және өткізу жөніндегі қызмет осы Заңмен, Қазақстан Республикасының техникалық реттеу және сауда қызметі саласындағы заңнамасымен реттеледі.

3-бап. Қазақстан Республикасының органикалық өнім өндіру және оның

айналымы саласындағы заңнамасы

1. Қазақстан Республикасының органикалық өнім өндіру және оның айналымы саласындағы заңнамасы Қазақстан Республикасының Конституциясына негізделеді және осы Заң мен Қазақстан Республикасының өзге де нормативтік құқықтық актілерінен тұрады.

2. Егер Қазақстан Республикасы ратификациялаған халықаралық шартта осы Заңдағыдан өзгеше қағидалар белгіленсе, онда халықаралық шарттың қағидалары қолданылады.

4-бап. Органикалық өнім өндіру және оның айналымы саласындағы

құқықтық реттеудің мақсаттары мен міндеттері

1. Органикалық өнім өндіру және оның айналымы саласындағы құқықтық реттеудің мақсаттары мыналар болып табылады:

1) органикалық өнім өндіруді және оның айналымын дамыту үшін қолайлы жағдайлар жасау;

2) табиғи ресурстарды сақтау;

3) топырақты, суды, ауаны, биоәртүрлілікті сақтауды қоса алғанда, табиғи ресурстарды басқарудың орнықты жүйелерін пайдалану;

4) тамақ өнімдерінің сапасын арттыру;

5) органикалық өнімнің ұлттық брендін құру.

2. Органикалық өнім өндіру және оның айналымы саласындағы құқықтық реттеудің міндеттері мыналар болып табылады:

1) табиғи ресурстарды органикалық өнім өндіруге мүмкіндік беретін тәсілдерді, әдістерді, технологиялар мен практикаларды қолдана отырып пайдалану;

2) табиғи ресурстарды ұтымды пайдалануды қамтамасыз етуге бағытталған органикалық өнім өндіруге және оның айналымына жәрдемдесу;

3) органикалық өнімнің ішкі нарығын дамыту және Қазақстан Республикасы халқының органикалық өнімге деген қажеттіліктерін қанағаттандыру;

4) органикалық өнім өндірушілерге мемлекеттік қолдау және ынталандыру шараларын беру;

5) осы Заңның талаптарына және органикалық өнім өндіру саласындағы нормативтік талаптарға сәйкес келмейтін өнімді жалған таңбалаумен күресу;

6) отандық органикалық өнім өндірушілердің сыртқы нарықтардағы бәсекеге қабілеттілігін арттыру.

5-бап. Органикалық өнім өндіру және оның айналымы саласындағы

қағидаттар

Органикалық өнім өндіру және оның айналымы саласындағы қағидаттар мыналар болып табылады:

1) органикалық өнімнің ұсақ өндірушілерін топтарға кооперациялау;

2) отандық және импортталатын органикалық өнімге қойылатын талаптардың теңдігі;

3) органикалық өндірісті сертификаттау жөніндегі жұмыста бәсекелестікті шектеуге жол бермеу;

4) шаруашылық жүргізуші субъектілердің органикалық өнім өндірудің және оның айналымының барлық процестеріне қатысуының тең мүмкіндіктерін қамтамасыз ету;

5) мемлекетаралық, өңірлік стандарттарды, шет мемлекеттердің стандарттарын және органикалық өнім өндіру саласындағы басым өткізу нарықтарының талаптарын тікелей қолдану;

6) органикалық өндірісті жүргізудің технологияларын, тәсілдерін, әдістерін, құралдары мен практикаларын әзірлеу кезінде ғылым, техника жетістіктерін және халықаралық тәжірибені пайдалану.

2-тарау. ОРГАНИКАЛЫҚ ӨНІМ ӨНДІРУ ЖӘНЕ ОНЫҢ АЙНАЛЫМЫ САЛАСЫНДАҒЫ МЕМЛЕКЕТТІК РЕТТЕУ

6-бап. Қазақстан Республикасы Үкіметінің органикалық өнім өндіру

және оның айналымы саласындағы құзыреті

Қазақстан Республикасының Үкіметі:

1) органикалық өнім өндіру және оның айналымы саласындағы мемлекеттік саясаттың негізгі бағыттарын әзірлейді және олардың жүзеге асырылуын ұйымдастырады;

2) өзіне Конституцияда, осы Заңда, Қазақстан Республикасының өзге де заңдарында және Қазақстан Республикасы Президентінің актілерінде жүктелген өзге де функцияларды орындайды.

7-бап. Органикалық өнім өндіру және оның айналымы саласындағы

уәкілетті органдардың құзыреті

1. Органикалық өнім өндіру және оның айналымы саласындағы уәкілетті орган өз құзыреті шегінде:

1) органикалық өнім өндіру және оның айналымы саласындағы мемлекеттік саясатты қалыптастыруды және іске асыруды, сондай-ақ салааралық үйлестіруді жүзеге асыруды қамтамасыз етеді;

2) органикалық өнім өндірушілердің тізілімін жүргізу қағидаларын әзірлейді және бекітеді;

3) органикалық өнім өндірушілердің тізілімін жүргізеді;

4) халықтың санитариялық-эпидемиологиялық саламаттылығы саласындағы мемлекеттік органмен келісу бойынша органикалық өнім өндіру кезінде қолданылатын рұқсат етілген құралдардың тізімін әзірлейді және бекітеді;

5) органикалық өсімдік шаруашылығына жарамды тұқымдар мен отырғызу материалының қорын және органикалық жануарлар мен органикалық акваөсіру шабақтары қорын қалыптастырады және жүргізеді;

6) халықтың санитариялық-эпидемиологиялық саламаттылығы саласындағы мемлекеттік органмен келісу бойынша органикалық өнімді есепке алу және қадағалау жүйесін құрады және жүргізеді;

7) БКЖ-Қазақстан бағдарламасының техникалық кеңесін құрады және оның ережесін бекітеді;

8) БКЖ-Қазақстан бағдарламасын қалыптастыру және оның жұмыс істеуі жөніндегі қағидаларды бекітеді;

9) органикалық өнім өндіру және оның айналымы саласындағы нысаналы ғылыми, ғылыми-техникалық бағдарламалар мен гранттық ғылыми жобаларды әзірлеуді және іске асыруды көздейтін органикалық өнім өндіру және оның айналымы саласындағы басым ғылыми-зерттеу бағыттарын айқындайды;

10) органикалық өнім өндірушілерге ақпараттық, ұйымдастырушылық-әдістемелік және консультациялық қолдау көрсетуді ұйымдастырады;

11) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

2. Халықтың санитариялық-эпидемиологиялық саламаттылығы саласындағы мемлекеттік орган өз құзыреті шегінде:

1) органикалық өнімді өткізу сатысында Қазақстан Республикасының органикалық өнім өндіру саласындағы заңнамасында белгіленген талаптардың сақталуын мемлекеттік бақылауды ұйымдастырады, үйлестіреді және жүзеге асырады;

2) мыналарды:

органикалық өнім өндіруде қолдануға жол берілген тағамдық қоспалар, хош иістендіргіштер және технологиялық көмекші құралдар бөлігінде органикалық өнім өндіру кезінде қолданылатын рұқсат етілген құралдардың тізімін;

органикалық өнімді есепке алу және қадағалау жүйесін келісуді жүзеге асырады;

3) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

3. Техникалық реттеу саласындағы уәкілетті орган өз құзыреті шегінде:

1) органикалық өнім өндіру және оның айналымы саласындағы нормативтік техникалық құжаттарды және стандарттау жөніндегі құжаттарды жетілдіреді;

2) сәйкестікті растау жөніндегі органдардың органикалық өнім өндірісінің сәйкестігін растау бөлігінде Қазақстан Республикасының техникалық реттеу саласындағы заңнамасында белгіленген талаптарды сақтауын мемлекеттік бақылауды және қадағалауды жүзеге асырады;

3) техникалық регламенттердің талаптарына сәйкес келмейтін органикалық өнімді айналымға шығарудың жолын кесу және оған жол бермеу бойынша ықпал ету шараларын қабылдайды;

4) мемлекетаралық, өңірлік, халықаралық стандарттардың, шет мемлекеттер стандарттарының және басым өткізу нарықтары талаптарының мәтінін аударуды ұйымдастырады, сондай-ақ оларды өзекті жай-күйде ұстайды;

5) органикалық өнім өндіру саласындағы стандарттау, сертификаттау және аккредиттеу жөніндегі халықаралық және өңірлік ұйымдарда келіссөз позициясын қалыптастырады және Қазақстан Республикасының атынан өкілдік етеді;

6) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

4. Облыстардың, республикалық маңызы бар қалалардың және астананың жергілікті атқарушы органдары өз құзыреті шегінде:

1) халықты органикалық өнім өндіру туралы ақпараттандыруды қамтамасыз етеді;

2) органикалық өнімді өндіру, өңдеу, сақтау, оның жергілікті нарығын ұйымдастыру және осы өнімді басым өткізу нарықтарына ілгерілету мәселелерінде органикалық өнім операторларына жәрдем көрсетеді;

3) Қазақстан Республикасының заңнамасында жергілікті атқарушы органдарға жүктелетін өзге де өкілеттіктерді жергілікті мемлекеттік басқару мүддесіне сай жүзеге асырады.

8 бап. Органикалық өнім өндірушілерді мемлекеттік қолдау және

ынталандыру шаралары

1. Органикалық өнім өндірушілерді мемлекеттік қолдау агроөнеркәсіптік кешенді және ауылдық аумақтарды дамытуды мемлекеттік реттеу саласындағы заңнамаға сәйкес органикалық өнім өндірісін сертификаттағаннан кейін жүзеге асырылады.

2. Органикалық өнім өндірушілерді ынталандыру шаралары мемлекеттік бюджеттен қаржыландырылатын ғылыми, ғылыми-техникалық жобалар мен бағдарламалардың нәтижелеріне сәйкес органикалық өнім өндірушілерді ақпараттық, ұйымдастырушылық-әдістемелік және консультативтік қолдау түрінде жүзеге асырылады.

3. Органикалық өнім өндірушілерді мемлекеттік қолдау «Сәйкестікті бағалау саласындағы аккредиттеу туралы» Қазақстан Республикасының Заңына сәйкес қызметін жүзеге асыратын сәйкестікті бағалау жөніндегі орган берген органикалық өнім өндіруге сәйкестік сертификаты болған кезде жүзеге асырылады.

3-тарау. ОРГАНИКАЛЫҚ ӨНІМ ӨНДІРУДІҢ ЖӘНЕ ОНЫҢ АЙНАЛЫМЫНЫҢ НЕГІЗГІ ШАРТТАРЫ МЕН РӘСІМДЕРІ

9-бап. Органикалық өнім өндірушілердің және оның айналымын жүзеге

асыратын тұлғалардың міндеттері

1. Органикалық өнім өндірушілер мен оның айналымын жүзеге асыратын тұлғалар органикалық өнімнің және оны өндірудің қауіпсіздігін қамтамасыз етуге және Қазақстан Республикасының органикалық өнімді техникалық реттеу мен өндіру саласындағы заңнамасын сақтауға міндетті.

2. Қазақстан Республикасының органикалық өнім өндіру және оның айналымы саласындағы заңнамасының бұзылғаны анықталған жағдайда, органикалық өнім өндірушілер мен оның айналымын жүзеге асыратын тұлғалар өнімнің дереу кері қайтарып алынуын қамтамасыз етеді.

10-бап. Органикалық өнім өндіруге көшу шарттары

1. Органикалық өнім өндіруге көшу органикалық өндіріс стандартының қағидаларына сәйкес жүзеге асырылады.

2. Органикалық өнім өндіруге көшу кезінде мынадай шарттар сақталуға тиіс:

1) өтініш беруші «Сәйкестікті бағалау саласындағы аккредиттеу туралы» Қазақстан Республикасының Заңына сәйкес қызметін жүзеге асыратын сәйкестікті растау жөніндегі органмен шарт жасасады.

Қазақстан Республикасында аккредиттеу жөніндегі шетелдік органдар жүргізген аккредиттеу нәтижелерін тану аккредиттеу жүйелерінің, аккредиттеу кезінде қолданылатын рәсімдер мен талаптардың тең мағыналылығын тану негізінде жүзеге асырылады;

2) органикалық өнім өндіру таңдалған органикалық өнім өндіру саласындағы нормативтік талаптар қағидаларына сәйкес органикалық өнімге жатпайтын өнімді өндіруден бөлек жүзеге асырылады;

3) тұқымдар мен отырғызу материалын, өсімдіктерден алынатын тамақ өнімдерін және ауыл шаруашылығы дақылдары болып табылатын бір ғана ингредиенті бар өсімдіктерден алынатын азықтарды қоспағанда, өнімді «өтпелі органикалық өнім» ретінде өткізуге және таңбалауға тыйым салынады. Бұл ретте, барлық жағдайларда көшу кезеңінің ұзақтығы егін жинағанға дейін кемінде он екі айды құрауы тиіс деген шарт сақталуы қажет.

3. Тыңайған жерлер (үш жылдан астам) органикалық өсімдік шаруашылығының айналымына өтпелі кезеңсіз енгізіледі.

4. Органикалық өнім өндіруге көшу ұзақтығы өткізу нарығына байланысты таңдалған органикалық өнім өндіру саласындағы нормативтік талаптар қағидаларына сәйкес белгіленеді.

5. Осы баптың 1 - 4-тармақтарында көзделмеген органикалық өнім өндіруге көшудің өзге де шарттары өткізу нарығына байланысты таңдалған органикалық өнім өндіру саласындағы нормативтік талаптар қағидаларына сәйкес белгіленеді.

11-бап. Органикалық өнім өндіру шарттары

1. Органикалық өнім өндіру кезінде мынадай шарттар сақталуға тиіс:

1) сау жануарларды, акваөсіру шабақтарын, аралар мен өсімдіктерді, жануарлар мен өсімдіктерден алынатын қауіпсіз өнімдер мен шикізатты пайдалану;

2) органикалық өндіріс стандарттарына сәйкес синтетикалық заттарды, пестицидтерді, гормондарды, антибиотиктерді және тағамдық қоспаларды қолдануды болғызбау;

3) органикалық өндіріс стандартына сәйкес өсімдік шаруашылығы өнімдерін өндіру әдістерінің қолданылуын болғызбау.

4) топырақ құнарлылығын сақтау және қайта өңдеу;

5) тиісті ауыспалы егістерді, зиянкестерге, арамшөптер мен өсімдік ауруларына төзімді өсімдіктердің түрлері мен сорттарын таңдауды қамтитын алдын алу шараларының көмегімен өсімдіктерді қорғау;

6) өсімдіктерді зиянкестерден, арамшөптерден және өсімдік ауруларынан қорғаудың механикалық, биологиялық және физикалық әдістерін басымдықпен қолдану;

7) өндіру үшін органикалық өнімнің нақты түрін таңдау кезінде экологиялық жүйелерді сақтау;

8) жергілікті жағдайларға бейімделген өсімдіктердің төзімді түрлерін, сұрыптарын және жануарлардың тұқымдарын таңдау;

9) тиісті үй-жайлар мен мал жаю жағдайларын қамтамасыз ету, олардың табиғи мінез-құлқын есепке алу, табиғи иммунитетті ынталандыру арқылы жануарлардың саулығына қамқорлық жасау;

10) иондаушы сәулеленуді қолдануды болғызбау;

11) ветеринариялық дәрілік препараттардан басқа, генетикалық түрлендірілген организмдердің, генетикалық түрлендірілген организмдерден өндірілген өнімдердің және генетикалық түрлендірілген организмдер арқылы өндірілген өнімдердің пайдаланылуын болғызбау;

12) жаңартылмайтын табиғи ресурстарды пайдалануды барынша азайту.

2. Араласуын болдырмау үшін таңдалған органикалық өнім өндіру саласындағы нормативтік талаптар қағидаларына сәйкес өндірудің, сақтаудың және тасымалдаудың барлық кезеңдерінде органикалық өнім өндіру органикалық емес өнім өндіруден бөлінуге тиіс.

3. Органикалық өнімнің өмірлік циклінің процестеріне қойылатын талаптар таңдалған органикалық өндіріс саласындағы нормативтік талаптар қағидаларына сәйкес белгіленеді.

4. Осы баптың 1 - 4-тармақтарында көзделмеген органикалық өнім өндірудің өзге де шарттары өткізу нарығына байланысты таңдалған органикалық өндіріс саласындағы нормативтік талаптар қағидаларына сәйкес белгіленеді.

12-бап. Органикалық өнім өндірудің сәйкестігін растау және оны

инспекциялық бақылау

1. Органикалық өнім өндірудің сәйкестігін растау Қазақстан Республикасының техникалық реттеу туралы заңнамасының талаптарына сәйкес ерікті сертификаттау нысанында және органикалық өнім өндірудің қолданыстағы органикалық өндіріс саласындағы нормативтік талаптарға сәйкестігін белгілеу мақсатында жүзеге асырылады.

2. Органикалық өнім өндіруді сертификаттауды «Сәйкестікті бағалау саласындағы аккредиттеу туралы» Қазақстан Республикасының Заңына сәйкес қызметін жүзеге асыратын сәйкестікті бағалау жөніндегі органдар жүзеге асырады.

3. Органикалық өнім өндіруді сертификаттау өтінім берушінің бастамасы бойынша жүзеге асырылады.

4. Топтық сертификаттауға қатысушылардың өздері кіретін операторлар тобының сәйкестік сертификатында қамтылған қызмет түрі үшін жеке сәйкестік сертификатын алуға құқығы жоқ.

5. Органикалық өнім өндіру сертификатталғаннан кейін органикалық өнім өндіруші органикалық өнім сәйкестігінің ұлттық белгісін қоюға құқылы.

6. Органикалық өнім сәйкестігінің ұлттық белгісінің бейнесі, оған қойылатын техникалық талаптар және оны салуға қойылатын талаптар органикалық өндіріс саласындағы нормативтік талаптарға сәйкес белгіленеді.

7. Сәйкестікті бағалау жөніндегі орган бес жұмыс күні ішінде органикалық өнім өндіру және оның айналымы саласындағы уәкілетті органға органикалық өнім өндіруді сертификаттау және инспекциялық бақылау нәтижелері туралы ақпарат жібереді.

8. Осы Заңның қолданылу аясына жататын өнім Қазақстан Республикасының техникалық реттеу саласындағы заңнамасында белгіленген қауіпсіздік талаптарына сәйкес келуге тиіс.

9. Осы баптың 1 - 8-тармақтарында көзделмеген органикалық өнім өндіруді сертификаттау мен инспекциялық бақылаудың өзге де шарттары өткізу нарығына байланысты таңдалған органикалық өндіріс саласындағы нормативтік талаптардың қағидаларына сәйкес белгіленеді.

13-бап. Импорттық органикалық өнім айналымына қойылатын талаптар

1. Импорттық органикалық өнім Қазақстан Республикасының заңнамасына сәйкес Қазақстан Республикасының аумағында айналымға жіберілуі мүмкін.

2. Шет мемлекеттердің сәйкестік сертификаттары, өнімді сынау хаттамалары, сәйкестік белгілері және сәйкестікті бағалау туралы өзге де құжаттар Қазақстан Республикасының техникалық реттеу саласындағы заңнамасында белгіленген тәртіппен танылады.

3. Осы баптың 1-тармағында көрсетілген сертификат бірінші жүк алушының қоймасына дейін өніммен бірге жүруі және оны импорттаушы кемінде екі жыл сақтауы тиіс.

14-бап. Органикалық өнім операторларының топтары

1. Органикалық өнім операторларын әрбір тобы органикалық өнім өндірушілер болып табылатын және қосымша органикалық өнім айналымымен айналыса алатын қатысушылардан ғана тұруға тиіс.

2. Органикалық өнім операторлары тобының әрбір қатысушысының құқық қабілеттілігі (шетелдік қатысуы жоқ Қазақстан Республикасының заңды тұлғалары үшін), азаматтық әрекет қабілеттілігі (Қазақстан Республикасының жеке тұлғалары үшін) болуға тиіс.

3. Егер ішкі бақылау жүйесін әзірлеудегі немесе жұмыс істетудегі кемшіліктер, атап айтқанда, органикалық өнім операторларын тобының жекелеген қатысушылары тарапынан бұзушылықтарды анықтауға немесе жоюға қабілетсіздік сертификатталған органикалық өндірістің тұтастығын қозғайтын болса, онда сәйкестікті бағалау жөніндегі орган жалпы органикалық өнім операторлары тобынан сәйкестік сертификатын кері қайтарып алуға құқылы.

4. Органикалық өнім операторлары тобының әрбір қатысушысына және жалпы топқа қойылатын, осы баптың 1 - 3-тармақтарында көзделмеген өзге де талаптар өткізу нарығына байланысты таңдалған органикалық өндіріс саласындағы нормативтік талаптар қағидаларына сәйкес белгіленеді.

15-бап. Органикалық өнім өндірушілердің тізілімін жүргізу

1. Органикалық өнім өндірушілердің тізілімі «Сәйкестікті бағалау саласындағы аккредиттеу туралы» Қазақстан Республикасының Заңына сәйкес қызметті жүзеге асыратын органикалық өнім өндірісінің сәйкестігін бағалау жөніндегі органдар ұсынатын деректер негізінде қалыптастырылады.

2. Тиісті сәйкестік сертификатының қолданылу мерзімі басталған күн органикалық өнім өндірушілердің тізіліміне енгізілген күн болып есептеледі.

3. Органикалық өнім өндірушілердің тізілімі органикалық өнім өндіру және оның айналымы саласындағы уәкілетті органның ресми сайтында орналастырылады.

16-бап. Органикалық өнімді таңбалауға қойылатын міндетті талаптар

1. Органикалық өнімді таңбалау өткізу нарығына байланысты таңдалған органикалық өндіріс стандартының талаптарына сәйкес жүзеге асырылады.

2. Органикалық өнім өндіретін және органикалық өнім өндірушілердің тізіліміне енгізілген кәсіпкерлік субъектілерінің органикалық өнім сәйкестігінің ұлттық белгісін пайдалану құқығы бар.

3. Органикалық өнімді таңбалау және оны жарнамалау кезінде белгілемелерді, олардың туындыларын немесе «органик», «био» және «эко» сияқты кішірейтілген нысандарды жеке немесе бір тіркесте пайдалануға рұқсат етілген.

Осы тармақта көзделмеген, сауда маркалары пайдаланатын белгілерді, сондай-ақ осы өнімді немесе оны өндіру кезінде қолданылатын ингредиенттерді Қазақстан Республикасының органикалық өнімнің өндірісі мен айналымы саласындағы заңнамасына сәйкес келетіні жөнінде тұтынушыны жаңылыстыруы мүмкін таңбалау және жарнама тәсілдерін қоса алғанда, басқа да белгілерге жол берілмейді.

4-тарау. БІРЛЕСКЕН КЕПІЛДІКТЕР ЖҮЙЕСІ ҚАЛЫПТАСТЫРУ ЖӘНЕ ОНЫ ЖҰМЫС ІСТЕТУ

17-бап. Бірлескен кепілдіктер жүйесі қалыптастыру

1. Органикалық өнім өндіру және оның айналымы саласындағы уәкілетті орган басшысының органикалық өндірісті дамыту мәселелеріне жетекшілік ететін орынбасары БКЖ-Қазақстан бағдарламасының техникалық кеңесін басқарады.

БКЖ бағдарламасының техникалық кеңесі - БКЖ бағдарламасын іске асыру жөніндегі консультациялық-кеңесші орган.

БКЖ-Қазақстан бағдарламасының техникалық кеңесінің құрамына органикалық өнім өндірісі мен айналымы, техникалық реттеу саласындағы уәкілетті органдардың, халықтың санитариялық-эпидемиологиялық саламаттылығы саласындағы мемлекеттік органның, органикалық өндірісті дамыту саласындағы қызметті жүзеге асыратын қоғамдық ұйымдардың, агроөнеркәсіптік кешен мен сабақтас салалардың, стандарттау жөніндегі бейінді техникалық комитеттің өкілдері және органикалық өндіріс жекелеген ғалымдары практиктері кіреді.

2. БКЖ-Қазақстан бағдарламасының техникалық кеңесі БКЖ-Қазақстан бағдарламасын қалыптастыру және жұмыс істету жөніндегі қағидаларды әзірлейді.

3. Ауыл шаруашылығы тауарын өндірушілер Қазақстанның-БКЖ бағдарламасын қалыптастыру және жұмыс істету жөніндегі қағидаларға сәйкес келмейтін өздерінің БКЖ-сын құруға құқылы. Бұл ретте ауыл шаруашылығы тауарын өндірушілердің өнімін БКЖ-Қазақстан сәйкестік белгісімен таңбалауға болмайды.

4. Органикалық өнімді БКЖ-Қазақстан сәйкестік белгісімен таңбалаудың техникалық талаптары мен тәртібі БКЖ-Қазақстан бағдарламасын қалыптастыру және жұмыс істету жөніндегі қағидаларда белгіленеді.

18-бап. БКЖ шеңберінде сертификаттау

1. БКЖ шеңберіндегі сертификаттау үздіксіз аумақ (ауылдық (селолық) және кенттік округтер) шегінде топ ретінде ұйымдастырылуы және жұмыс істеуі мүмкін ауыл шаруашылығы тауарын өндірушілерге ғана арналған және өсімдік шаруашылығын, мал шаруашылығын, балара шаруашылығын және ауыл шаруашылығы шикізатын бастапқы өңдеуді қоса алғанда, ауыл шаруашылығы қызметіне қолданылады.

5-тен аз мүшеден тұратын ауыл шаруашылығы тауарын өндірушілердің БКЖ қалыптастыруға құқығы жоқ.

2. БКЖ шеңберінде сертификаттауды бірінші және/немесе екінші тарап жүргізеді.

3. БКЖ шеңберінде осы Заңда және органикалық өндіріс саласындағы нормативтік талаптарда жазылған органикалық өндіріс қағидаларын қабылдау және енгізу жолымен жергілікті деңгейде сапаны қамтамасыз ету жүйесін қалыптастыруға қатысатын органикалық өнім өндірушілердің қызметі сертификаттау субъектісі болып табылады.

4. БКЖ-ға берілген сертификат органикалық өнім өндірушінің бүкіл қызметіне және оның бүкіл өніміне қолданылады. Бұл ретте, сақтау, тасымалдау сияқты ауыл шаруашылығына жатпайтын қызмет түрлері БКЖ шеңберіндегі сертификаттау объектілері болып табылмайды.

5. БКЖ шеңберінде сертификаттаудан өткен органикалық өнім өндіруші жеке сертификаттың иесі болып табылады.

19-бап. БКЖ шеңберіндегі міндеттер мен жауапкершіліктер

1. БКЖ-ға қатысатын мүдделі тараптар (өндірушілер, тұтынушылар және басқалар) бірлесіп органикалық өндіріс саласындағы нормативтік талаптарды айқындайды және сәйкестікті бағалауға ықпал етеді.

2. Мүдделі тараптар өздеріне органикалық өндіріс саласындағы нормативтік талаптарды қолдануды бағалау, органикалық өндіріс қағидаларын енгізу және сақтау, органикалық өнімнің қауіпсіздігі, сапасы үшін жауапкершілік алады.

20-бап. БКЖ-ның өзге де қағидалары

Осы Заңның 17 - 19-баптарында көрсетілмеген БКЖ қағидалары БКЖ-Қазақстан бағдарламасын қалыптастыру және жұмыс істету жөніндегі қағидаларда белгіленеді.

5-тарау. ҚОРЫТЫНДЫ ЕРЕЖЕЛЕР

21 бап. Органикалық өнім өндіру саласындағы мемлекеттік бақылау

Органикалық өнім өндіру саласындағы мемлекеттік бақылау Қазақстан Республикасының Кәсіпкерлік кодексіне сәйкес жүзеге асырылады.

22-бап. Қазақстан Республикасының органикалық өнім өндіру және

оның айналымы саласындағы заңнамасын бұзғаны үшін жауаптылық

Қазақстан Республикасының органикалық өнім өндіру және оның айналымы саласындағы заңнамасын бұзу Қазақстан Республикасының заңдарына сәйкес жауаптықа алып келеді.

23-бап. Дауларды шешу

Осы Заңнан туындайтын даулар Қазақстан Республикасының заңдарында белгіленген тәртіппен қаралады.

24-бап. Осы Заңды қолданысқа енгізу тәртібі

1. Осы Заң алғашқы ресми жарияланған күнінен кейін алты ай өткен соң қолданысқа енгізіледі.

2. «Органикалық өнім өндіру туралы» 2015 жылғы 27 қарашадағы Қазақстан Республикасы Заңының (Қазақстан Республикасы Парламентінің Жаршысы 2015 ж., № 22-VII, 160-құжат; 2018 ж., № 10, 32-құжат; 2019 ж., № 19-20, 86-құжат) күші жойылды деп танылсын.

**Қазақстан Республикасының**

**Президенті**